Temeljem članka 35. Zakona o lokalnoj i područnoj (regionalnoj) samoupravi (NN 31/01, 60/01-vjerodostojno tumačenje, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članka 37. Zakona o dadiljama (NN 37/13 i 98/19) i članaka 18. i 40. Statuta Grada Delnica (SN GD 2/21) Gradsko vijeće Grada Delnica na današnjoj sjednici donosi

**ODLUKU O NAČINU I UVJETIMA SUFINANCIRANJA PROGRAMA PREDŠKOLSKOG ODGOJA KOJIMA OSNIVAČ NIJE GRAD DELNICE**

**Članak 1.**

(1)Ovom Odlukom utvrđuju se način i uvjeti sufinanciranja predškolskog odgoja i naobrazbe te skrbi o djeci predškolske dobi u javnim ustanovama koje djelatnost predškolskog odgoja i obrazovanja obavljaju kao javnu službu, a kojima osnivač nije Grad Delnica (u daljnjem tekstu: javne ustanove) i vršiteljima djelatnosti dadilje koje su kod nadležnog tijela registrirane za obavljanje poslova čuvanja, brige i skrbi o djeci (u daljnjem tekstu: obrti).

(2)Izrazi koji se koriste u ovoj Odluci a koji imaju rodno značenje, koriste se neutralno i odnose se jednako na muški i ženki rod.

**Članak 2.**

(1)Pravo na sufinanciranje cjelodnevnih 7 do 10 satnih programa iz članka 1. ove Odluke mogu ostvariti javne ustanove i obrti koji skrbe o djeci predškolske dobi s prebivalištem na području Grada Delnica.

(2) Grad Delnice može sufinancirati programe iz članka 1. ove Odluke samo ako ostvari prihode koji će omogućiti to sufinanciranje.

(3) Pravo na sufinanciranje ostvaruje se za razdoblje jedne pedagoške godine, a za svaku sljedeću potrebno je ponovno proći proceduru propisanu ovom Odlukom.

**1. Javne ustanove**

**Članak 3.**

(1)Pravo na sufinanciranje smještaja djece u javne ustanove mogu ostvariti roditelji čije je prebivalište više od 25km udaljeno od naselja Delnice.

(2)Roditelji navedeni u prethodnom stavku ovoga članka dužni su uz podneseni zahtjev za pomoć za sufinanciranje smještaja djece priložiti:

- Uvjerenje o prebivalištu za sebe,

- Uvjerenje o prebivalištu za dijete,

- Uvjerenje o redovnom upisu djeteta u javnu ustanovu,

- Uvjerenje javne ustanove o ekonomskoj cijeni i roditeljskom udjelu u ekonomskoj cijeni.

**Članak 4.**

(1) Iznimno, pravo na sufinanciranje smještaja djece u javne ustanove mogu ostvariti i roditelji čije dijete zbog popunjenosti kapaciteta nije moglo biti upisano u Dječji vrtić Hlojkica ili obrte koji obavljaju djelatnosti dadilja na području Grada Delnica.

(2) Roditelji navedeni u prethodnom stavku ovoga članka dužni su uz podneseni zahtjev za pomoć za sufinanciranje smještaja djece priložiti:

- Uvjerenje o prebivalištu za sebe,

- Uvjerenje o prebivalištu za dijete,

- Uvjerenje da zbog popunjenosti kapaciteta nisu mogli upisati Dječji vrtić Hlojkica ili obrte koji obavljaju djelatnosti dadilja na području Grada Delnica,

- Uvjerenje o redovnom upisu djeteta u javnu ustanovu,

- Uvjerenje javne ustanove o ekonomskoj cijeni, roditeljskom udjelu u ekonomskoj cijeni.

**Članak 5.**

Grad Delnice će smještaj djece u javnim ustanovama sufinancirati u iznosu koji ne može biti veći od iznosa učešća Grada u ekonomskoj cijeni Dječjeg vrtića Hlojkica. Iznos sufinanciranja definirat će se pojedinačnom Odlukom gradonačelnika, a sukladno proračunskim mogućnostima i ovisno o ekonomskoj cijeni javne ustanove te roditeljskom udjelu u istoj.

**2. Obrti**

**Članak 6.**

(1)Pravo na sufinanciranje smještaja djece u obrte imaju roditelji sa područja Grada Delnica, koji su podnijeli zahtjev za upis u Dječji vrtić Hlojkica, no zbog popunjenih kapaciteta nisu bili upisani.

(2)Obrti su dužni uz pisani zahtjev za sufinanciranje smještaja djeteta Gradu Delnicama priložiti sljedeće:

- Uvjerenje o prebivalištu roditelja,

- Uvjerenje o prebivalištu djeteta,

- Uvjerenje da zbog popunjenosti kapaciteta nisu mogli upisati Dječji vrtić Hlojkica,

- Kopiju Ugovora sklopljenog između obrta i roditelja,

- Izjavu roditelja o korištenju usluge obrta (obrazac Grada Delnica).

**Članak 7.**

(1)Za djecu koja zbog popunjenih kapaciteta, a iako ispunjavaju sve propisane uvijete, nisu bili upisani u Dječji vrtić Hlojkica, Grad Delnice će smještaj djece u obrtima sufinancirati u iznosu koji ne može biti veći od iznosa učešća Grada u ekonomskoj cijeni Dječjeg vrtića Hlojkica. Iznos sufinanciranja definirat će se pojedinačnom Odlukom gradonačelnika, a sukladno proračunskim mogućnostima.

(2) Iznimno će Grad Delnice pod uvjetima propisanim prethodnim stavkom sufinancirati smještaj djece u obrtima za djecu koja nisu navršila jednu godinu starosti. Za ostvarivanje ovoga prava nužno je dostaviti uvjerenje Hrvatskog zavoda za zdravstveno osiguranje za oba roditelja da ne koriste rodiljni ili roditeljski dopust.

(3)Ukoliko se tijekom pedagoške godine oslobodi mjesto u Dječjem vrtiću Hlojkica, a sukladno listi prvenstva, dijete kojem se sufinanciralo mjesto u obrtima dužno je prijeći u Dječji vrtić Hlojkica.

**Članak 8.**

(1)Sufinanciranje utvrđeno ovom Odlukom provodit će se na način da Grad Delnice isplaćuje sredstva sukladno mjesečnim fakturama, a temeljem Ugovora koji će se sklopiti s javnim ustanovama, odnosno obrtima.

(2) Javne ustanove, odnosno obrti dužni su uz mjesečni zahtjev odnosno fakturu dostaviti financijsku dokumentaciju kojom se potkrepljuje utrošak traženih sredstava.

(3)Gradonačelnik Grada Delnica ovlašćuje se za sklapanje Ugovora s javnim ustanovama, odnosno obrtima, a kojim će se regulirati međusobna prava i obveze.

(4) Javne ustanove, odnosno obrti dužni su nadležnom Upravnom odjelu Grada Delnica dostaviti godišnje financijsko izvješće o utrošenim sredstvima iz Proračuna Grada Delnica u svrhu sufinanciranja njihove djelatnosti. Izvješće se podnosi najkasnije do 31. ožujka za prethodnu godinu.

**Članak 9.**

U slučaju naknadnih upisa ili ispisa iz javne ustanove ili obrta, pružatelji usluga obvezni su, za svaku novonastalu promjenu, u roku od 8 dana pismeno obavijestiti Grad Delnice.

**Članak 10.**

Stupanjem na snagu ove Odluke, prestaje važiti Odluka o načinu i uvjetima sufinanciranja programa predškolskog odgoja kojima osnivač nije Grad Delnice (SN PGŽ 39/14 i SN GD 7/20).

**Članak 11.**

Ova Odluka stupa na snagu osam dana od dana objave u „Službenim novinama Grada Delnica“.

KLASA: 601-02/23-01/01

URBROJ: 2170-6-50-3-23-1

Delnice, 30. ožujka 2023. godine

Gradsko vijeće Grada Delnica

Predsjednica

Ivana Pečnik Kastner, v.r.